Ψήφισμα

του Ευρωπαϊκού Κοινοβουλίου με τις παρατηρήσεις που συνοδεύουν την απόφαση σχετικά με την αναβολή της απόφασης που αφορά τη χορήγηση απαλλαγής: - στον διευθυντή του Ευρωπαϊκού Οργανισμού για την Ασφάλεια και την Υγεία στην Εργασία - [C5-0102/2003 - 2003/2046(DEC)], - στον διευθυντή του Ευρωπαϊκού Οργανισμού Περιβάλλοντος - [C5-0098/2003 - 2003/2044(DEC)], - στον διευθυντή του Μεταφραστικού Κέντρου των Οργάνων της Ευρωπαϊκής Ένωσης - [C5-0100/2003 - 2003/2045(DEC)], - στον διευθυντή του Ευρωπαϊκού Κέντρου Παρακολούθησης Ναρκωτικών και Τοξικομανίας - [C5-0096/2003 - 2003/2043(DEC)], - στον διευθυντή του Ευρωπαϊκού Παρατηρητηρίου των Φαινομένων Ρατσισμού και Ξενοφοβίας [C5-0094/2003 - 2003/2042(DEC)] όσον αφορά την εκτέλεση του προϋπολογισμού εκάστου εξαρτημένου οργανισμού για το οικονομικό έτος 2001

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη την έκθεση του Ελεγκτικού Συνεδρίου σχετικά με τις οικονομικές καταστάσεις του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος 2001(1), συνοδευόμενη από τις απαντήσεις του Οργανισμού (C5-0102/2003),

έχοντας υπόψη την έκθεση του Ελεγκτικού Συνεδρίου σχετικά με τις οικονομικές καταστάσεις του Ευρωπαϊκού Οργανισμού Περιβάλλοντος για το οικονομικό έτος 2001(2), συνοδευόμενη από τις απαντήσεις του Οργανισμού (C5-0098/2003),

έχοντας υπόψη την έκθεση του Ελεγκτικού Συνεδρίου σχετικά με τις οικονομικές καταστάσεις του Μεταφραστικού Κέντρου των Οργάνων της Ευρωπαϊκής Ένωσης για το οικονομικό έτος 2001(3), συνοδευόμενη από τις απαντήσεις του Κέντρου (C5-0100/2003),

έχοντας υπόψη την έκθεση του Ελεγκτικού Συνεδρίου σχετικά με τις οικονομικές καταστάσεις του Ευρωπαϊκού Κέντρου Παρακολούθησης Ναρκωτικών και Τοξικομανίας για το οικονομικό έτος 2001(4), συνοδευόμενη από τις απαντήσεις του Κέντρου (C5-0096/2003),

έχοντας υπόψη την έκθεση του Ελεγκτικού Συνεδρίου σχετικά με τις οικονομικές καταστάσεις του Ευρωπαϊκού Παρατηρητηρίου των Φαινομένων Ρατσισμού και Ξενοφοβίας για το οικονομικό έτος 2001(5), συνοδευόμενη από τις απαντήσεις του Παρατηρητηρίου (C5-0094/2003),

έχοντας υπόψη τις συστάσεις του Συμβουλίου της 7ης Μαρτίου 2003 (C5-0103/2003, C5-0099/2003, C5-0101/2003, C50097/2003, C5-0095/2003),

έχοντας υπόψη τη συνθήκη ΕΚ και συγκεκριμένα το άρθρο 276 αυτής,

έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων(6) και ιδιαίτερα το άρθρο 185 αυτού,

έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 23ης Δεκεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων(7) και ιδιαίτερα το άρθρο 94 αυτού,

έχοντας υπόψη το άρθρο 93 α και το παράρτημα V του κανονισμού του,

έχοντας υπόψη την έκθεση της Επιτροπής Ελέγχου του Προϋπολογισμού (Α5-0074/2003),

A. λαμβάνοντας υπόψη ότι, μέχρι τούδε, βάσει των σχετικών επί μέρους κανονισμών και των αντιστοίχων δημοσιονομικών κανόνων, το Κοινοβούλιο ήταν αρμόδιο για τη χορήγηση απαλλαγής στο Ευρωπαϊκό Ίδρυμα για τη βελτίωση των συνθηκών Διαβίωσης και Εργασίας (Ίδρυμα του Δουβλίνου), στο Κέντρο για την Ανάπτυξη της Επαγγελματικής Κατάρτισης (CEDEFOP) και στην Ευρωπαϊκή Υπηρεσία Ανασυγκρότησης·

B. λαμβάνοντας υπόψη ότι ο νέος δημοσιονομικός κανονισμός που εφαρμόζεται από 1ης Ιανουαρίου 2003 προέβλεπε αλλαγές επί θεμάτων προϋπολογισμού και χρηματοοικονομικών θεμάτων - συμπεριλαμβανομένων και θεμάτων απαλλαγής - όσον αφορά τους εξαρτημένους οργανισμούς που λαμβάνουν επιχορηγήσεις από τον προϋπολογισμό των Ευρωπαϊκών Κοινοτήτων·

Γ. λαμβάνοντας υπόψη ότι ο νέος δημοσιονομικός κανονισμός προβλέπει με το άρθρο του 185, παράγραφοι 1 και 2, ότι στους οργανισμούς οι οποίοι δημιουργούνται από τις Κοινότητες, διαθέτουν νομική προσωπικότητα και λαμβάνουν στην πράξη επιχορηγήσεις από τον προϋπολογισμό την απαλλαγή για την εκτέλεση του προϋπολογισμού τη χορηγεί το Ευρωπαϊκό Κοινοβούλιο κατόπιν συστάσεως του Συμβουλίου·

Δ. λαμβάνοντας υπόψη ότι επί του παρόντος η νομοθετική διαδικασία προς τροποποίηση των ιδρυτικών πράξεων των διαφόρων υπηρεσιών για να ευθυγραμμισθούν με τον νέο δημοσιονομικό κανονισμό είναι ακόμη εν εξελίξει·

E. λαμβάνοντας υπόψη ότι αυτή η νέα κατάσταση ζητούσε αποσαφήνιση των κανόνων που ισχύουν όσον αφορά τη χορήγηση απαλλαγής στους ως άνω εξαρτημένους οργανισμούς για το οικονομικό έτος 2001·

ΣΤ. λαμβάνοντας υπόψη ότι, δεδομένης αυτής της νέας καταστάσεως, η Επιτροπή παρέσχε αποσαφήνιση περί των κανόνων που ισχύουν για τη διαδικασία απαλλαγής όσον αφορά αυτούς τους εξαρτημένους οργανισμούς με το σημείωμά της με ημερομηνία 3 Φεβρουαρίου 2003 προς τους διευθυντές των εξαρτημένων οργανισμών, η δε Επιτροπή Ελέγχου του Προϋπολογισμού εξέτασε το θέμα κατά τη συνεδρίασή της στις 10 Φεβρουαρίου 2003·

Ζ. λαμβάνοντας υπόψη ότι, δεδομένου του ότι ο δημοσιονομικός κανονισμός εφαρμόζεται από 1ης Ιανουαρίου 2003, το Κοινοβούλιο δεν καλείται να χορηγήσει απαλλαγή σε εκείνους τους εξαρτημένους οργανισμούς οι οποίοι είχαν ολοκληρώσει την περί απαλλαγής για το οικονομικό έτος 2001 διαδικασία τους πριν από την 31η Δεκεμβρίου 2002 βάσει των προηγουμένως ισχυόντων κανόνων·

Η. λαμβάνοντας υπόψη ότι στο άρθρο 145 του νέου δημοσιονομικού κανονισμού και στο άρθρο 94 του κανονισμού (ΕΚ, Ευρατόμ) αριθ. 2343/2002 προβλέπεται να εξετάζει το Κοινοβούλιο έκθεση για τη χορήγηση απαλλαγής για ένα συγκεκριμένο οικονομικό έτος η οποία πρέπει να δοθεί στους εν λόγω οργανισμούς έως τις 30 Απριλίου του έτους n+2· επιπροσθέτως ότι στην περίπτωση κατά την οποία η αρμόδια επιτροπή προτείνει την αναβολή της απόφασης για τη χορήγηση απαλλαγής προβλέπεται με το άρθρο 94 ότι το Κοινοβούλιο θα γνωστοποιεί τους λόγους για την αναβολή,

1. χαιρετίζει το ότι στο νέο νομικό πλαίσιο το Κοινοβούλιο είναι η αρμόδια αρχή για τη χορήγηση απαλλαγής σε αυτούς τους εξαρτημένους οργανισμούς και θεωρεί ότι ούτως ικανοποιείται ένα των από μακρού αιτημάτων του, ήτοι το να χορηγεί το Κοινοβούλιο απαλλαγή στους εξαρτημένους οργανισμούς ως μέσο για περισσότερη διαφάνεια, απόδοση λογαριασμών και δημοκρατικό έλεγχο·

2. τονίζει ότι προς εκπλήρωση των καθηκόντων του ως αρχής για τη χορήγηση απαλλαγής εντός αυτού του νέου πλαίσιο προτίθεται να επιδοθεί σε πολύ στενή συνεργασία με τους εξαρτημένους οργανισμούς, αναμένει δε από αυτούς να ανταποκριθούν αναλόγως·

3. εκφράζει τη λύπη του, διότι υπό τις συνθήκες μετάβασης από τους κανόνες του προηγουμένου δημοσιονομικού καθεστώτος σε εκείνους του νέου δεν υπήρχε επάρκεια χρόνου για να λάβει από τους ανωτέρω οργανισμούς όλες τις πληροφορίες που κρίνει απαραίτητες και αρμόζουσες για να διαδραματίσει τον ρόλο του ως αρχής για τη χορήγηση απαλλαγής·

4. αναμένει κατά συνέπεια να λάβει το ταχύτερο δυνατόν όλες τις σχετικές πληροφορίες από τους ως άνω οργανισμούς ως απάντηση στα αιτήματα που θα διατυπώσει, προτίθεται δε εντός πνεύματος πιστής συνεργασίας μεταξύ θεσμικών οργάνων να διαβιβάσει αυτά τα στοιχεία στο Συμβούλιο, την αρμόδια για τη σύσταση προς το Κοινοβούλιο αρχή όσον αφορά τη χορήγηση απαλλαγής·

5. προτίθεται να μελετήσει την απόφασή του για τη χορήγηση απαλλαγής στους ως άνω οργανισμούς ευθύς ως έχει λάβει όλες τις πληροφορίες που θα καθιστούν δυνατή τη λήψη αποφάσεως.

(1) ΕΕ C 326 της 27.12.2002, σ. 9.

(2) ΕΕ C 326 της 27.12.2002, σ. 17.

(3) ΕΕ C 326 της 27.12.2002, σ. 35.

(4) ΕΕ C 326 της 27.12.2002, σ. 64.

(5) ΕΕ C 326 της 27.12.2002, σ. 72.

(6) ΕΕ L 248 της 16.9.2002, σ. 1.

(7) ΕΕ L 357 της 31.12.2002, σ. 72.